Henrik Brodersen (DF), 2011-05-06:
Det er såmænd ikke for at forlænge debatten, men som vores ordfører var inde på, er der nogle ting, der ikke bliver sagt, når man putter tre redegørelser og en forespørgsel ind under ét punkt, og jeg synes, at redegørelsen om småøerne måske forstummede lidt i den her debat.
Det var vel også meningen, at vi skulle have fået en selvstændig redegørelse.
At vi har et land med hundredvis af øer, hvoraf nogle af dem heldigvis også er beboet i et vist omfang af folk, som enten er vokset op på øen eller har tilvalgt et øliv, ser jeg kun som et plus og et sundt tegn på mangfoldighed, vel vidende at det ikke altid er en dans på roser at bo på en ø, når hverdagen skal hænge sammen, hvis færgen ikke sejler, når skolen eller købmanden lukker, eller hvis kommunen sparer sygeplejersken væk – alle de ting, som vi på fastlandet i nogen grad har lige ved hånden.
Her ser vi nogle ting, som måske kunne berige ølivet og gøre det bedre.
En national øpolitik, som vil gavne såvel lovbehandlingen her på Christiansborg som kommunerne, kan også bruges som et værktøj i en fremtidig strategiplan for vores øer; den kan handle om, hvor der er mulighed for at drive erhverv, eller hvor der kan udvides en lystbådehavn, sådan at man kan give dispensation og/eller foretage tilretning af eksisterende love, som sætter barrierer for drift og udvidelse i kystnære områder.
Dette vil styrke vores demokrati, både på øerne og alle andre steder.
Løsningen med 100 Mb fik vi skabt så meget røre om, at regeringen fik øjnene op for, at der ikke var brug for at dele Danmark op i et A- og et B-hold, hvor det var tanken, at det kun var byerne, der skulle have højhastighedsbredbånd, ikke hele landet.
Ja, vi vil fortsat arbejde for, at det med it-løsninger på øerne går stærkt, og at der bliver lavet så meget som muligt, så hurtigt som muligt.
F.eks. lykkedes det på Læsø her i 2011, og der var megen polemik frem og tilbage om, hvordan man kunne gøre det, om det var konkurrenceforvridende at gøre det på den måde, man havde tænkt sig, men alt i alt lykkedes det, ved at energiselskabet samtidig tog beslutningen om at grave det ned.
Alt andet lige må vi sige, at kommunikation over internettet nok er kommet for at blive, og af de mange ting, som der sker på småøerne, kan eksempelvis nævnes uddannelse, hvor man får informationer udefra på kryds og tværs af de forskellige øer, men man kan også lave eksamen osv.
Til det med de vigtige færger vil jeg sige, at der skal vi holde kommunerne op på, at de penge, som vi giver til færgedrift og andet til øerne, også bliver brugt til det.
Tanken om fri fragt er ikke noget, som vi bare kan sige noget om her med tre ord, men det er i hvert fald noget, vi ser positivt på.
Men jeg tror nu nok, at vi skal have en snak om, hvordan man i det hele taget skal afregne i forbindelse med færgedriften, sådan at dem, der reelt har et ærinde på fastlandet, måske får et pendlerfradrag, og at andre betaler et lille honorar for at tage med.
Så er der det med afløserfærgerne, som vi hele tiden har snakket om der skulle findes en løsning på, og det kunne eksempelvis være med en eller flere afløserfærger, som kunne dække øer og kommuner ind gensidigt.
Derfor er det altafgørende, at færgelejerne på de små øer og det tilstødende fastland bliver ensartede, sådan at man kan veksle mellem færgerne og sikre en meget mere harmonisk drift.
Vi er også af den opfattelse, at kommunerne skal tage opgaven med øboerne alvorligt.
F.eks. skal et ældre menneske, der har levet hele livet på fødeøen, selvfølgelig have lov til at blive der, til det slutter, også selv om det kræver lidt pleje til den ældre.
Alt andet kunne da lige passe.
Det er en uforskammethed ud over alle grænser at deportere et gammelt menneske eller et sygt menneske til fastlandet, bare fordi det kræver pleje og det er dyrt eller besværligt set med kommunens øjne.
Det må simpelt hen ikke finde sted.
Jeg mener, at en af de gode ting, som vi fra Dansk Folkepartis og andres side har været med til at bidrage til, er færgeinvesteringerne, så vi på den måde fik taget de, om jeg må sige, værste baljer ud af drift og sikret en sikker sejlads frem og tilbage.
Opfindsomheden på øerne er så sandelig også stor.
Man har byttet, hvad skal jeg sige, ydelser på kryds og tværs og hjulpet hinanden i hverdagen, hvilket jeg har forstået at den nye skatteminister nu oven i købet vil gøre lovligt.
Jeg kan ikke lade være med at nævne en enkelt ting, og det er opfindsomheden, hvor man på en af øerne for nogle år tilbage lavede et blelegat, sådan at folk, der fik børn, fik bleer, som øen var med til at betale, så der – og må jeg sige det sådan – kunne blive avlet nogle unger, som kunne være grundlag for lidt mere drift i skolen.
Og på den måde synes jeg bare at vi skal se fremad og sørge for, at det også bliver lysere tider for øerne.